**Am să te-mbrac în poezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ca un student în prima sesiune,

Restanțier la dragoste pe viață,

Aștept să-mi înflorești în pat, minune,

Să-mi dai din sânul tău o dimineață,

Să fac din ea un pardesiu de vise,

Din părul negru o eșarfă moale,

În pieptul tău să simt că sunt închise

Când armistiţii dulci şi când răscoale.

Să-ți desenez cu buzele-o romanţă

Din rime,-apoi să-ți împletesc o ie

Şi-abreviind în gând orice distanţă

Să te îmbrac în strai de poezie.

- Să fie pur şi simplu o-ntâmplare

Că pari expert în orice teorie,

Tu-mi ceri de fapt o reexaminare

Deşi am studiat mai mult de-o mie

De nopţi în care trupurile noastre

Erau metale-ncinse de dorinţă

Şi-n loc de braţe aripile-albastre

Purtau spre cer o unică credinţă

Şi iartă-mă de nu ţi-am spus vreodată

Că viaţa-n lipsa ta-i o agonie

În ADN-ul meu codificată

Din ziua-n care am fost o poezie.

Ioan Grigoraș Liliana Trif